Bekendstelling van Magashule-boek glo gekanselleerDie ondersoekende joernalis Pieter-Louis Myburgh maak verskeie aantygings in sy jongste boek oor staatskaping en veral oor die die sekretaris-generaal van die ANC, Ace Magashule. Onsekerheid het Donderdagoggend geheers of die bekendstelling van Gangster State, Pieter-Louis Myburgh se boek oor die skadukant van die ANC se sekretaris-generaal, Ace Magashule, wat vanaand by die V&A Waterfront sou plaasvind, gekanselleer is of nie. Dit volg nadat chaotiese tonele Dinsdagaand in Sandton tydens die boek se Johannesburgse bekendstelling afgespeel het, toe dosyne Magashule-ondersteuners in geel T-hemde uit die Vrystaat opgeruk en die verrigtinge ontwrig het. Nou is die besluit na bewering geneem om die Kaapse bekendstelling wat vanaand by Exclusive Books in die V&A Waterfront sou plaasvind te kanselleer. Myburgh het op Twitter beweer dat die bekendstelling moontlik nie sal plaasvind nie. Exclusive Books het egter op dié twiet gereageer deur te sê Myburgh se stelling is nie korrek nie. “Weens veiligheidsredes is ons besig om die moontlikheid te bespreek om die bekendstelling uit te stel of op ŉ ander plek te hou, maar geen kansellasie is bespreek nie en geen amptelike besluit is nog gemaak nie,” lui die twiet. Daar is egter wyd berig dat die bekendstelling beslis nie meer by die Waterfront sal plaasvind nie. ŉ Woedende Myburgh het intussen gesê duidelik weeg profyt vir die winkelsentrum swaarder as die grondwetlike plig en reg tot vryheid van spraak. “ŉ Klein groepie kritici van my boek wat hul mening nie op ŉ beskaafde wyse kan lug nie, het ŉ reusagtige korporatiewe entiteit op sy knieë gedwing. Dis ŉ hartseer dag vir Suid-Afrika, en die Waterfront moet verantwoordbaar gehou word,” het Myburgh gesê.